  Туспуктэм: Григорий Фомин Майя Бывальцева 21-26 гудырикошконэ Дэбесын 15-17 аресъем пиналъёс пӧлын лаптаен шудонъя Россилэн первенствоез ортчоз. Отчы Россилэн 10 улосвылъёсысьтыз – Белгород, Омск, Ярославль, Челябинск, Тюмень, Томск, Свердловск но Оренбург улосвылъёсысь, Башкортостанысь но Удмуртиысь – 150 пала пинал спортсменъёс пыриськозы. Со сярысь элькун тӧролэн но кивалтэтлэн пресс-службазы ивортӥз. Ӵошастконъёсты сӥё-дано усьтон 22-тӥ гудырикошконэ 17 час 30 минутэ «Юбилейный» стадионын ортчоз. Со улсын командаослэн парадзы, ёросысь лулчеберт удысын ужасьёслэн театр возьматонзы ортчоз. Ужрадэз радъяны Дэбесысь егитъёслэн «Вертикаль» центрысьтызы асмылкыдчиос юртто. Лаптаен шудонъя огъяросси ӵошатсконъёс Удмуртиын витетӥзэ ортчозы ни, 2014-тӥ арысен. Спортсменъёс Глазкарын но Пичи Пургаын люкаськылӥзы. Дэбес – элькунын та спорт амалэз одӥгез мыло-кыдо азинтӥсь ёрос. Улосвылысь лаптаен шудӥсьёс ялан умой интыос басьтыло. Туэ нылкышноослэн командазы Россилэн кубоказ кыкетӥ инты басьтӥз, нош 2021-тӥ арын бронза медальёс утӥзы. Со сяна, кылем арын Россилнэ чемионатаз вормисе потӥзы. Тегъёс: Удмуртия пиналъёс Россия Спорт ӵошатсконъёс лапта  